KIRJALLINEN KYSYMYS E-0411/00 esittäjä(t): Pasqualina Napoletano (PSE) neuvostolle. Komission rahoittama tarkastustoiminta Albanian tullilaitoksen uudistamiseksi.



Virallinen lehti nro 330 E , 21/11/2000 s. 0154 - 0155



KIRJALLINEN KYSYMYS E-0411/00 esittäjä(t): Pasqualina Napoletano (PSE) neuvostolle (17. helmikuuta 2000) Aihe: Komission rahoittama tarkastustoiminta Albanian tullilaitoksen uudistamiseksi Natalina Cea, joka on kolmen vuoden ajan johtanut Albanian tullilaitoksen uudistamiseksi tarkoitettua komission rahoittamaa tarkastustoimintaa, on ilmoittanut luopuvansa tehtävästään. Hän on hoitanut tehtävää erittäin ammattimaisesti ja osoittanut työssään suurta päättäväisyyttä ja rohkeutta. Tarkastustoiminnan tulokset ovat olleet myönteisiä. Sen avulla Albanian tullijärjestelmän toimivuus on palautettu ennalleen, mikä on johtanut valtion tulojen voimakkaaseen kasvuun. Lisäksi tarkastustoiminta on antanut Albanialle tärkeää apua maan uuden tullilainsäädännön laatimisessa. Natalina Cea on kuitenkin valittanut uhkailujen kyllästämästä ilmapiiristä ja tehtävänsä hoitamisessa kohtaamistaan esteistä. Italian tullilaitos, jonka palveluksesta Natalina Cea tuli tehtäväänsä, on aina tukenut häntä aktiivisesti ja arvostanut hänen työtään. Saatuaan tietää Cean siirtopyynnöstä tulliviranomaiset ovat antaneet komissiolle ehdotuksen hänen seuraajakseen ja vahvistaneet näin pyrkimyksensä jatkaa keskeneräistä ja vaikeaa tehtävää laittomuuksien ja rikollisuuden torjumiseksi. Voiko neuvosto edellä esitetyn perusteella vastata seuraaviin kysymyksiin: 1. Mikä on neuvoston käsitys Albanian tilanteesta ja edellä mainitusta arkaluonteisesta yhteistyöalasta? 2. Katsooko se, että kyseistä toimintaa on tehostettava ja tuettava aktiivisesti vaikeuksista huolimatta? 3. Ottaen huomioon Italian tulliviranomaisten sitoumuksen ja erityiskokemuksen, katsooko neuvosto, että tarkastustoiminnan tehokkuuden varmistamiseksi olisi syytä pitää yllä läheisiä suhteita Italian tulliviranomaisiin ja ottaa ennakolta huomioon kyseisten viranomaisten jo antama ehdotus Natalina Cean seuraajaksi? Vastaus (2. toukokuuta 2000) Neuvosto on useaan otteeseen vahvistanut Euroopan unionin valmiuden tukea Albaniaa maan vakautus- ja uudistusprosessissa erityisesti parhaillaan toteutettavan yhteisön avustuksen avulla. Neuvosto suhtautuu myönteisesti Albanian viranomaisten pyrkimyksiin korjata taloudellisia, poliittisia ja institutionaalisia heikkouksia, mutta on myös ilmaissut selkeästi, että ehtona maan menestyksekkäälle osallistumiselle Kaakkois-Euroopan vakautus- ja assosiaatioprosessiin on, että selvitetään vielä muutamia, erityisesti oikeusvaltion lujittamiseen ja rakenteellisten uudistusten nopeuttamiseen liittyviä kysymyksiä. Vakaan ja tehokkaan tullihallinnon perustaminen on selkeästi yksi näistä kysymyksistä ja arvoisan parlamentin jäsenen mainitsema erityishanke, tulliapuryhmä, on tärkein yhteisön rahoittama hanke tällä alalla, ja neuvosto seuraa hanketta suurella mielenkiinnolla ja huolestuneena. Neuvosto on siten samaa mieltä arvoisan parlamentin jäsenen kanssa siitä, että tulliapuryhmän tehokkuus on myös jatkossa erittäin tärkeää. Sen vuoksi neuvosto on pahoillaan apuryhmän päällikön lähdöstä. Neuvostohan ei itse voi ottaa kantaa apuryhmän hallintoon ja nimityksiin. Se tukee kuitenkin komissiota sen pyrkiessä järjestämään ammatilliseen pätevyyteen perustuvan valintamenettelyn siten, että apuryhmän uudeksi päälliköksi voitaisiin nimittää henkilö, joka vastaa tehtävän vaatimuksia. Tässä yhteydessä neuvosto viittaa vastaukseen, jonka komissio on antanut esittämäänne kirjalliseen kysymykseen n:o P-405/00.